Honq Konq Mərkəzi Kitabxanası
Honq Konq Mərkəzi Kitabxanası ―Honq Konqda ən böyük kitabxana; Honq Konq İctimai Kitabxanalarının qabaqcıl kitabxanası. Çin Xalq Respublikasının Honq Konq Xüsusi İnzibati Bölgəsinin Milli Kitabxanası kimi fəaliyyət göstərir və Honq Konq İctimai Kitabxanasının baş qərargahı kimi də istifadə edilir. Honq Konq adasındakı Kozuey-Bey adlı rayon və körfəzin ərazisindəki Morton-Terras küçəsi ilə Kozuey-Bey küçələrinin kəsişməsində yerləşir. Viktoriya Limanı ilə üzbəüz yerləşən 12 mərtəbəli hündür binası ümumilikdə (hər mərtəbəsinin sahəsi 33,800 kv. m (364,000 kv fut)) 9,400 kv. m. (101,000 kv fut) ərazini əhatə edir. Mərkəzi Kitabxananın inşa edilməsinə 690 milyon Honq Konq dolları (88 milyon dollar) sərf edilib. Kitabxananın kolleksiyaları Honq Konq İctimai Kitabxanalar Sisteminin 1/5-ni təşkil edir (12,1 milyon adda resursdan 2,3 milyon adda resursu). Kitabxananın 11-ci mərtəbəsində Honq Konq İctimai Kitabxanasının baş ofisi yerləşir. Honq Konq Mərkəzi Kitabxanasının ön fasadı üzərindəki tağvari qapı Bilik Qapısını simvolizə edir, onun üzərindəki üçbucaq, kvadrat və dairənin isə özünəxas mənası vardır. Dairə göyü, kvadrat torpağı, üçbucaq isə biliyin bir məkannda cəmlənməsi mənasını ifadə edir. Bu memarlıq üslubu əvvəlcə mübahisələrə səbəb olmuş və Şəhər Şurasının üzvlərinin tənqidlərinə məruz qalmışdır. Honq Konq Mərkəzi Kitabxanası enerji və məlumat ötürülməsi baxımından da xüsusi dizayna malikdir. Rəqəmsal xidmət üçün hər cür şəraiti yaradan elektrik xətləri və data ötürülməsi sistemi mövcuddur.